Eskom sny krag af na Vrystaatse dorpe weens wanbetaling(Argieffoto: Twitter) Eskom gaan kragtoevoer aan die Letsemeng- plaaslike munisipaliteit in die Vrystaat voortaan met minstens 14 uur per dag beperk weens die owerheid se versuim om sy skuld aan Eskom te vereffen. Die munisipaliteit bedien Koffiefontein, Luckhoff en Petrusburg. “Om die lyding van verbruikers en inwoners weens die weerhouding van elektrisiteit te verminder, gaan Eskom sy verskaffingsdienste op ŉ gereguleerde manier weerhou, eerder as om die krag heeltemal af te sny,” het Eskom Maandag gesê. Die dorpe sal gevolglik van komende Maandag elke dag van 06:00 tot 20:00 sonder krag wees. Eskom waarsku egter dat hy kan besluit om kennis te gee dat die kragtoevoer heeltemal opgeskort word sou die munisipaliteit nie sy skuld begin delg nie. Eskom het verbruikers intussen gevra om stappe te doen om te verseker skade aan hul toerusting, bedrywighede en sakeondernemings word tydens die onderbrekings beperk. Die kragvoorsiener het Letsemeng op 31 Januarie kennis gegee van sy voorneme om kragtoevoer weens die munisipaliteit se voortgesette wanbetaling op te skort. Die munisipaliteit het volgens Eskom nié aan sy betalingsvoorwaardes voldoen nie. “Dit kos Eskom geld om krag op te wek en aan die munisipaliteit te versprei en Eskom het ŉ wetlike plig om dié dienste op ŉ finansieel volhoubare basis te doen. Net so het die munisipaliteit ook ŉ verantwoordelikheid om Eskom te betaal vir die krag wat aan hom voorsien word.” Die kragvoorsiener sê ingevolge wetgewing mag Eskom dus toevoer weerhou. Eskom se uitvoerende hoof, André de Ruyter, het vroeër gesê munisipaliteite het die kragvoorsiener teen Desember verlede jaar R26,8 miljard geskuld. Individuele gebruikers se gesamentlike skuld staan op R16,6 miljard. Soweto is steeds die grootste sondaar en is die grootste, individuele wanbetalende gebied. Inwoners daar skuld Eskom R19 miljard. Die betalingskoers in dié gebied het wel effens verbeter en 23,9% van verbruikers betaal nou hul krag, in vergelyking met die 12% wat dit voorheen gedoen het.